62019TJ0169_RES
Kohtuasi T‑169/19
Style & Taste, SL
versus
Euroopa Liidu Intellektuaalomandi Amet
Üldkohtu (kümnes koda laiendatud koosseisus) 2. juuni 2021. aasta otsus
Euroopa Liidu kaubamärk – Kehtetuks tunnistamise menetlus – Polomängijat kujutav Euroopa Liidu kujutismärk – Varasem riigisisene disainilahendus – Suhteline kehtetuks tunnistamise põhjus – Määruse (EÜ) nr 40/94 artikli 52 lõike 2 punkt d (nüüd määruse (EL) 2017/1001 artikli 60 lõike 2 punkt d)
Euroopa Liidu kaubamärk – Loobumine, tühisus ja kehtetuks tunnistamine – Suhtelised kehtetuks tunnistamise põhjused – Kaubamärgi kasutamine, mille võib keelata vastavalt varasemale õigusele – Tööstusomandiõigus – Polomängijat kujutav kujutismärk – Varasem riigisisene disainilahendus
(nõukogu määrus nr 40/94, artikli 52 lõike 2 punkt d)
(vt punktid 25–32)
Kokkuvõte
The Polo/Lauren Company LP esitas 29. septembril 2004 Euroopa Liidu Intellektuaalomandi Ametile (EUIPO) polomängijat kujutava ELi kaubamärgi registreerimise taotluse. Kaubamärk registreeriti 3. novembril 2005.
Style & Taste, SL esitas 23. veebruaril 2016 vaidlusaluse kaubamärgi kehtetuks tunnistamise taotluse vastavalt määruse nr 40/94 (
1
) artikli 52 lõike 2 punktile d, mille kohaselt tunnistatakse ELi kaubamärk kehtetuks, kui sellise kaubamärgi kasutamise võib vastavalt varasemale tööstusomandiõigusele keelata. (
2
) Kehtetuks tunnistamise taotluses tugines ta Hispaania disainilahendusele, mis on registreeritud 4. märtsil 1997.
EUIPO viies apellatsioonikoda lükkas 7. jaanuari 2019. aasta otsusega kehtetuks tunnistamise taotluse tagasi, sest varasema disainilahenduse registreeringu kehtivus oli 22. mail 2017 lõppenud, ning Style & Taste esitas Üldkohtule hagi selle otsuse tühistamise nõudes.
Üldkohus otsustas oma otsuses esimest korda, et määruse nr 40/94 artikli 52 lõikel 2 põhinev ELi kaubamärgi kehtetuks tunnistamise taotlus tuleb tagasi lükata juhul, kui selle kaubamärgi kasutamise keelamise tingimused ei ole enam täidetud ajal, mil EUIPO teeb selle taotluse kohta otsuse. Seetõttu jättis ta hagi rahuldamata.
Üldkohtu hinnang
Kõigepealt tuletas Üldkohus meelde, et määruse nr 40/94 sätete tõlgendamisel tuleb lähtuda prioriteetsuse põhimõttest, mille kohaselt on varasem õigus hiljem registreeritud kaubamärkide suhtes ülimuslik.
Seejärel märkis Üldkohus esiteks, et määruse nr 40/94 artikli 52 sõnastuses oleviku kasutamine viitab sellele, et EUIPO peab kontrollima, kas selle sätte alusel on ELi kaubamärgi kehtetuks tunnistamise tingimused täidetud kuupäeval, mil ta teeb otsuse kehtetuks tunnistamise taotluse kohta. Teiseks rõhutas Üldkohus, et määruse nr 40/94 suhtelisi kehtetuks tunnistamise põhjuseid käsitlevate muude sätete, eelkõige artikli 56 lõike 2 ülesehitusest tuleneb, et kehtetuks tunnistamise taotlus tuleb lükata tagasi, kui on kindlusega tõendatud, et vastuolu varasema ELi kaubamärgiga on kehtetuks tunnistamise menetluse lõpuks lõppenud.
Seetõttu asus Üldkohus seisukohale, et määruse nr 40/94 artikli 52 lõike 2 punktis d osutatud varasema tööstusomandi õiguse omaja peab tõendama, et ta saab vaidlusaluse ELi kaubamärgi kasutamist keelata mitte üksnes selle kaubamärgi taotluse esitamise või prioriteedikuupäeva seisuga, vaid ka selle kuupäeva seisuga, mil EUIPO teeb otsuse kehtetuks tunnistamise taotluse kohta. Käesoleval juhul tegi Üldkohus kindlaks, et Style & Taste ei ole väitnud ega veelgi vähem tõendanud, et vastavalt Hispaania õigusele oli ELi kaubamärgi kasutamist võimalik keelata Hispaania disainilahenduse alusel, mille registreering oli lõppenud. Seetõttu leidis Üldkohus, et vaidlusaluse kaubamärgi kasutamist ei saa Style & Taste’i osutatud varasema disainilahenduse alusel vaidlustatud otsuse kuupäeva seisuga enam keelata.
(
1
)	Nõukogu 20. detsembri 1993. aasta määrus (EÜ) nr 40/94 ühenduse kaubamärgi kohta (EÜT 1994, L 11, lk 1; ELT eriväljaanne 17/01, lk 146), muudetud redaktsioonis (asendatud nõukogu 26. veebruari 2009. aasta määrusega (EÜ) nr 207/2009 Euroopa Liidu kaubamärgi kohta (ELT 2009, L 78, lk 1)), muudetud redaktsioonis (omakorda asendatud Euroopa Parlamendi ja nõukogu 14. juuni 2017. aasta määrusega (EL) 2017/1001 Euroopa Liidu kaubamärgi kohta (ELT 2017, L 154, lk 1)).
(
2
)	Määruse nr 40/94 artikli 52 lõike 2 punkt d (nüüd määruse 2017/1001 artikli 60 lõike 2 punkt d).